บลจ.ทิสโก้โชว์ปิดกองทุนหุ้นกู้ก่อนกำหนดผลตอบแทนกว่า4%
บลจ.ทิสโก้ สุดปลื้มกอง &#8220;ทิสโก้ สเปเชี่ยล พลัส 11 และ 12&#8221;&nbsp; ปิดกองได้ก่อนกำหนดเหตุเพราะราคาหุ้นกู้ปรับตัวเพิ่มขึ้นมามาก&nbsp;ให้ผลตอบแทนกว่า 4%
10 มี.ค. 2553

บลจ.ทิสโก้ สุดปลื้มกอง “ทิสโก้ สเปเชี่ยล พลัส 11 และ 12”  ปิดกองได้ก่อนกำหนดเหตุเพราะราคาหุ้นกู้ปรับตัวเพิ่มขึ้นมามาก ให้ผลตอบแทนกว่า 4%



ธีรนาถ รุจิเมธาภาส
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน ทิสโก้ จำกัด (Mr. Theeranat Rujimethapass, Managing Director of TISCO Asset Management Co.,Ltd.)  เปิดเผยว่า  จากที่ทาง บลจ.ทิสโก้ได้ทำการเสนอขาย “กองทุนเปิด ทิสโก้ สเปเชี่ยล พลัส 11 (TISCOS11) และ กองทุนเปิด ทิสโก้ สเปเชี่ยล พลัส 12 (TISCOS12)”  ซึ่งมีนโยบายมุ่งรับผลตอบแทนจากการลงทุนในตราสารหนี้ธนาคารพาณิชย์และบริษัทเอกชน เนื่องจากมีมุมมองว่าในช่วงดังกล่าวอัตราผลตอบแทนของหุ้นกู้สูงน่าจูงใจ และมีโอกาสทำกำไรเมื่ออัตราผลตอบแทนหุ้นกู้ปรับตัวลง (ราคาหุ้นกู้ปรับตัวสูงขึ้น)    จึงกำหนดเงื่อนไขให้สามารถเลิกกองทุนได้ก่อนครบอายุโครงการ 2 ปี หากหน่วยลงทุน (NAV) มีมูลค่ามากกว่าหรือเท่ากับ 10.42 บาท ณ วันทำการใด ภายในระยะเวลา 1 ปีนั้น
ขณะนี้ NAV ของกองทุนเปิด ทิสโก้ สเปเชี่ยล พลัส 11 ได้เพิ่มขึ้นเป็น 10.4236 บาทต่อหน่วย และกองทุนเปิด ทิสโก้ สเปเชี่ยล พลัส 12 เพิ่มขึ้นเป็น 10.4231 บาทต่อหน่วย  ทำให้เข้าเงื่อนไขการเลิกโครงการได้ก่อนกำหนด ซึ่งใช้เวลาเพียง 11 เดือน และ 9 เดือน ตามลำดับ เท่านั้น  โดยสามารถให้ผลตอบแทนอยู่ที่กว่า 4%  ทั้งนี้ได้กำหนดจะรับซื้อคืนหน่วยลงทุนโดยอัตโนมัติทั้งหมดเพื่อจ่ายเงินคืนผู้ถือหน่วยของกองทุนเปิด ทิสโก้ สเปเชี่ยล พลัส 11 ในวันที่ 18 มี.ค.2553   ส่วนกองทุนเปิด ทิสโก้ สเปเชี่ยล พลัส 12 รับซื้อคืนหน่วยลงทุนโดยอัตโนมัติทั้งหมดเพื่อจ่ายเงินคืนผู้ถือหน่วย ในวันที่  23 มี.ค.2553 นี้
“การปิดกองทิสโก้ สเปเชี่ยล พลัส 11 และ 12 ได้ก่อนกำหนด นับเป็นอีกหนึ่งความสำเร็จของการบริหารจัดการกองทุนของ บลจ.ทิสโก้ ที่มุ่งเน้นคิดค้นผลิตภัณฑ์ที่สามารถตอบโจทย์ความต้องการของลูกค้าได้อย่างครบถ้วน และให้ผลตอบแทนในระดับที่น่าพึงพอใจ  ซึ่งระยะเวลาในการบริหารกองทุนดังกล่าวนี้ใช้เวลาเพียง 11 เดือนและ 9 เดือน เท่านั้น และสามารถให้ผลตอบแทนได้กว่า 4% ซึ่งเป็นอัตราที่สูงกว่าดอกเบี้ยเงินฝากในประเทศค่อนข้างมาก”นายธีรนาถ กล่าว
ทั้งนี้ บลจ.ทิสโก้ ยังมีแผนที่จะเสนอขาย “กองทุนเปิด ทิสโก้ตราสารหนี้ภาครัฐเกาหลี” อายุประมาณ 1 ปี 9 เดือน เพื่อรองรับความต้องการของนักลงทุนที่ต้องการลงทุนในตราสารหนี้ที่มีความเสี่ยงต่ำ โดยมีจุดเด่นอยู่ที่มีความคล่องตัวสูง สามารถซื้อขายได้ทุกวันทำการ อีกทั้งยังป้องกันความเสี่ยงด้านอัตราแลกเปลี่ยนไว้เต็มจำนวน โดยมีโอกาสรับผลตอบแทนสูงกว่าดอกเบี้ยเงินฝากในประเทศ และผลตอบแทนไม่ต้องเสียภาษีเงินได้บุคคลธรรมดาอีกด้วย